U-I-36/90
Natisni
Opravilna št.:
U-I-36/90
Datum odločitve:
25. 4. 1991
Objavljeno:
Ur. list RS, št. 20/91
ECLI:
ECLI:SI:USRS:1991:U.I.36.90
Akt:
Pravilnik delavcev upravnih organov občine Velenje, o pogojih in merilih za dodeljevanje stanovanj in stanovanjskih posojil, z dne 8/5-1987, določba A/6 priloge št. 1
Izrek:
Izpodbijana določba pravilnika se razveljavi.
Evidenčni stavek:
V neskladju z ustavo in v nasprotju z zakonom je samoupravna ureditev, po kateri pripada 20 točk prosilcu za dodelitev stanovanja oziroma dodelitev stanovanjskega posojila, če izroči stanovanje v družbeni lastnini, kolikor uporaba tega merila ni omejena samo na primere, ko izročitev dosedanjega stanovanja ni obvezna.
Ni v neskladju z ustavo in ni v nasprotju z zakonom samoupravna ureditev:
a) po kateri se šteje, da ima delavec primerno stanovanje, če je delavec, njegov zakonec ali mladoletni otrok lastnik vseljive družinske hiše.
b) ki zavezuje delavca, da po dodelitvi stanovanjskega posojila ostane do določene dobe na delu v delovni skupnosti, c) po kateri se celotna delovna doba prosilca vrednoti tako, da je vsako polno leto delovne dobe do 5 let vrednoteno manj, kot polna leta delovne dobe nad 5 in nad 10 let.
Geslo:
Odstop družbenega stanovanja kot merila pri reševanju stanovanjskih vprašanj.

Enakopravnost delavcev pri delitvi sredstev skupne porabe.

Stanovanjske razmere glede na lastništvo družinske stanovanjske hiše. Obveznost delavca, da po dodelitvi stanovanjskega posojila ostane določeno dobo na delu pri posojilodajalcu.

Vrednotenje delovne dobe pri reševanju stanovanjskih vprašanj.
Pravna podlaga:
Ustava 1974, 413. čl.

Zakon o stanovanjskem gospodarstvu (ZSG), 9. čl.

Zakon o stanovanjskih razmerjih (ZSR), 1., 3., 11., 12., 13., 34., 36. čl.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt podjetja oz. družbe
Vlagatelj:
Tanja Jeromel, Celje
Datum vloge:
15. 6. 1990
Vrsta odločitve:
odločba
Vrsta rešitve:
razveljavitev ali odprava
Dokument:
US14232
U-I-36/90-9
25.4.1991
O D L O Č B A
Ustavno sodišče Republike Slovenije je na pobudo Tanje Jeromel iz Celja v postopku za oceno ustavnosti in zakonitosti določbe A/6 priloge št. 1 k pravilniku o pogojih in merilih za dodeljevanje stanovanj in stanovanjskih posojil delavcev upravnih organov občine Velenje na seji dne 25.4.1991
o d l o č i l o :
Določba A/6 priloge št. 1 k pravilniku o pogojih in merilih za dodeljevanje stanovanj in stanovanjskih posojil delavcev upravnih organov občine Velenje z dne 8.5.1987 se razveljavi.
O B R A Z L O Ž I T E V
Ustavno sodišče je s sklepom št. U-I-36/90 z dne 21.2.1991 sprejelo pobudo in začelo postopek za oceno ustavnosti in zakonitosti v izreku odločbe navedene določbe priloge k pravilniku, po kateri pripada 20 točk prosilcu za dodelitev stanovanja oziroma dodelitev stanovanjskega posojila, če izroči stanovanje v družbeni lastnini. Ustava ne določa, katere osnove in merila morajo upoštevati delavci pri delitvi sredstev, namenjenih reševanju njihovih stanovanjskih vprašanj in kako jih morajo vrednotiti. Po 9. členu zakona o stanovanjskem gospodarstvu (Uradni list SRS, št. 3/81, 34/83, 24/85, 1/86, 11/88, 32/89 in Uradni list RS, št. 8/90), kakor tudi po 36. členu zakona o stanovanjskih razmerjih (Uradni list SRS, št. 35/82, 14/84) določajo delavci oziroma stanodajalec v svojih samoupravnih splošnih aktih način reševanja svojih stanovanjskih vprašanj, t.j. določijo osnove in merila za prednostni red, po katerem se dodelijo stanovanja, stanovanjske standarde in postopek za sprejem prednostnega vrstnega reda upravičencev za dodelitev stanovanj.
Delavci so dolžni oblikovati pogoje in kriterije za pridobitev stanovanj oziroma stanovanjskih posojil tako, da je z njimi zagotovljena enakopravnost vseh zainteresiranih prosilcev.
Določba, po kateri se prizna določeno število točk delavcu, ki preda pravico uporabe stanovanja stanodajalcu, po ugotovitvi ustavnega sodišča ni v skladu z zakonom, saj uporaba tega merila ni omejena samo na primere, ko izročitev dosedanjega stanovanja ni obvezna, temveč se enako uporablja tudi za tiste delavce, ki morajo po določbah zakona o stanovanjskih razmerjih izročiti družbeno stanovanje /1., 3., 11., 12., 13., 34. člen). Poleg tega daje ta določba prednost tistim delavcem, ki so že dobili družbeno stanovanje. Sprejete osnove in merila za delitev stanovanjskih posojil in dodeljevanje stanovanj pa morajo veljati enako za vse delavce, ker bi v nasprotnem primeru bila kršena enakopravnost delavcev pri delitvi sredstev skupne porabe.
Ustavno sodišče je glede na navedeno na podlagi 413. člena ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) odločilo tako, kot je razvidno iz izreka te odločbe. Ustavno sodišče je sprejelo to odločbo v sestavi: sodnik, ki nadomešča predsednika Janko česnik in sodniki dr. Peter Jambrek, mag. Tone Jerovšek, mag. Matevž Krivic, Stane Markič, dr. Anton Perenič, dr. Janez Šinkovec, dr. Lovro Šturm in Ivan Tavčar.
S o d n i k ,
ki nadomešča predsednika
Janko Česnik